SMERNICA RADY 2005/92/ES
z 12. decembra 2005,
ktorou sa mení a dopĺňa smernica 77/388/EHS o spoločnom systéme dane z pridanej hodnoty, pokiaľ ide o dĺžku uplatňovania najnižšej úrovne bežnej sadzby
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 93,
so zreteľom na návrh Komisie,
so zreteľom na stanovisko Európskeho parlamentu (1),
so zreteľom na stanovisko Európskeho hospodárskeho a sociálneho výboru (1),
keďže:
(1)
Článok 12 ods. 3 písm. a) druhý pododsek šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - Spoločný systém dane z pridanej hodnoty: jednotný vymeriavací základ (2) stanovuje, že Rada rozhodne o úrovni bežnej sadzby, ktorá sa bude uplatňovať po 31. decembri 2005.
(2)
V súčasnosti platná bežná sadzba dane z pridanej hodnoty v členských štátoch v spojení s mechanizmami prechodného režimu zabezpečuje prijateľné fungovanie tohto režimu. Je však dôležité zabrániť tomu, aby narastajúci rozdiel medzi bežnými sadzbami DPH, uplatňovanými v členských štátoch, neviedol k štrukturálnej nevyváženosti v rámci Spoločenstva a narušeniu hospodárskej súťaže v určitých sektoroch činností.
(3)
Je preto vhodné zachovať najnižšiu úroveň bežnej sadzby vo výške 15 % na ďalšie dostatočne dlhé obdobie, aby sa umožnilo pokračovať v realizácii stratégie zjednodušenia a modernizácie v súčasnosti platných právnych predpisov Spoločenstva v oblasti DPH.
(4)
Smernica 77/388/EHS by sa preto mala zmeniť a doplniť,
PRIJALA TÚTO SMERNICU:
Článok 1
V článku 12 ods. 3 písm. a) smernice 77/388/EHS sa prvý a druhý pododsek nahrádza takto:
„Bežnú sadzbu dane z pridanej hodnoty stanoví každý členský štát ako percento zdaniteľného základu, ktoré je rovnaké pre dodanie tovaru a poskytovanie služieb. Od 1. januára 2006 do 31. decembra 2010 bežná sadzba nesmie byť nižšia ako 15 %.
Rada rozhodne v súlade s článkom 93 zmluvy o úrovni bežnej sadzby, ktorá sa bude uplatňovať po 31. decembri 2010.“
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou k 1. januáru 2006. Bezodkladne o tom informujú Komisiu.
2. Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
3. Členské štáty oznámia Komisii znenie ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dňom jej uverejnenia v Úradnom vestníku Európskej únie.
Článok 4
Táto smernica je určená členským štátom.
V Bruseli 12. decembra 2005